Številka: 1100-26/2021/1

Datum: 8. 3. 2021

Na podlagi prvega odstavka 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19 in 203/20 – ZIUPOPDVE) in 2. točke prvega odstavka 68. člena v povezavi s tretjim odstavkom 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C in 203/20 – ZIUPOPDVE)

**Republika Slovenija, Ministrstvo za javno upravo**, Tržaška cesta 21, 1000 Ljubljana,

objavlja prosto delovno mesto za določen čas,

**SVETOVALEC (šifra DM: 54237) v Direktoratu za informacijsko družbo in informatiko, Uradu za infrastrukturo, Sektorju za virtualizacijo in orkestracijo, za določen čas do 4. 3. 2023, oziroma do vrnitve začasno odsotnega javnega uslužbenca, s 6-mesečnim poskusnim delom.**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* najmanj 7 mesecev delovnih izkušenj,
* državljanstvo Republike Slovenije,
* znanje uradnega jezika,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti (prejšnjim) ali magistrsko izobrazbo (druga bolonjska stopnja).

Naloge delovnega mesta:

* upravljanje, nadzor in sistemska podpora na področju sistemskih virov (procesni, diskovni, mrežni viri),
* sistemska podpora virtualizacijskim rešitvam (VMware, KVM, Hyper-V),
* sistemska podpora pri konsolidaciji, migraciji, virtualizaciji, prilagajanju in posodabljanju rešitev, ki niso bile razvite skladno s koncepti oblačnega računalništva,
* sistemska podpora oblačnega upravljavskega sistema (vzdrževanje sistema),
* pomoč pri načrtovanju in uvajanju rešitev za nadzor delovanja DRO,
* zagotavljanje operativnosti oblačne infrastrukture,
* vzdrževanje operacijskih sistemov Windows in Linux,
* sistemska podpora za storitve s področja varnostnega shranjevanja in arhiviranja (backup),
* pomoč pri vzdrževanju kataloga storitev DRO,
* pomoč pri orkestraciji storitev DRO (področje sistemskih virov),
* pomoč pri vzdrževanju portala storitev DRO,
* skrbništvo pogodb s področja oblačnih virov,
* samostojno oblikovanje manj zahtevnih gradiv s predlogi ukrepov,
* sodelovanje v projektnih skupinah,
* sodelovanje in podpora pri drugih nalogah v okviru notranje organizacijske enote,
* opravljanje drugih nalog po navodilu vodje.

Področje dela bo zajemalo pomoč pri delu na produktih: VMware vAutomation, vOperation, vSphere, Microsoft SCOM, sodelovanje pri migracijah strežnikov, izdelava mesečnih poročil o delovanju oblačne infrastrukture, sodelovanje na sestankih in izdelava zapisnikov, koordinacija z naročniki.

Prijava mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja izobrazbe ter leto in ustanova, na kateri je bila izobrazba pridobljena,
2. pisno izjavo kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V izjavi kandidat navede datum sklenitve in datum prekinitve delovnega razmerja pri posameznemu delodajalcu, kratko opiše delo, ki ga je opravljal pri tem delodajalcu, ter navede stopnjo zahtevnosti delovnega mesta,
3. pisno izjavo kandidata, da:
* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* za namen postopka zaposlitve dovoljuje Ministrstvu za javno upravo pridobitev podatkov o izpolnjevanju pogojev za zasedbo delovnega mesta iz uradnih evidenc.

V primeru, da kandidat ne soglaša z vpogledom v uradne evidence, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis, v katerem naj kandidat poleg formalne izobrazbe navede tudi druga znanja, sposobnosti in veščine, ki jih je pridobil.

Strokovna usposobljenost kandidatov se bo presojala na podlagi prijave in priložene dokumentacije, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

Ministrstvo za javno upravo bo opravilo izbiro kandidata po predmetni objavi in z izbranim kandidatom sklenilo delovno razmerje za določen čas do 4. 3. 2023, oziroma do vrnitve začasno odsotnega javnega uslužbenca, s 6-mesečnim poskusnim delom, in sicer s polnim delovnim časom. Poskusno delo se lahko podaljša v primeru začasne odsotnosti z dela.

Izbrani kandidat bo delo opravljal na uradniškem delovnem mestu svetovalec brez imenovanja v naziv, pravice oziroma obveznosti pa se mu določijo glede na uradniški naziv svetovalec III.

Izbrani kandidat bo delo opravljal v prostorih Ministrstva za javno upravo na Tržaški cesti 21 v Ljubljani oziroma v drugih njegovih uradnih prostorih.

Kandidat vloži prijavo v pisni obliki (na priloženem obrazcu Vloga za zaposlitev), ki jo pošlje v zaprti ovojnici z označbo: »Za javno objavo za delovno mesto svetovalec (šifra DM 58316) v Ministrstvu za javno upravo, Direktoratu za informacijsko družbo in informatiko, Uradu za infrastrukturo, Sektorju za virtualizacijo in orkestracijo, št. 1100-25/2021« **na naslov**: Ministrstvo za javno upravo, Sekretariat, Služba za kadrovske zadeve, Tržaška cesta 21, 1000 Ljubljana, in sicer **v roku 8 dni po objavi** na osrednjem spletnem mestu državne uprave GOV.SI in Zavodu Republike Slovenije za zaposlovanje. Za pisno obliko prijave se šteje tudi elektronska oblika, poslana **na elektronski naslov**: gp.mju@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni.

Informacije o izvedbi javne objave daje Tina Bizjak, tel. št. 01/478 87 00, informacije o delovnem področju pa Oton Mikek, tel. št. 01/478 78 44, vsak delavnik od 10. do 11. ure.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

Boštjan Koritnik

minister